Kungenzeka mhlawumbe usaba ukuthi uBeverly nguye obemnikeza ulwazi oluthe xaxa ngezemidlalo manje usaba ukuthi njengoba engasekho nje, uzombuleka izinqa.
Kungenzeka futhi kube wukuthi indlela abhikisha ngayo le ukukhombisa abaphathi ukuthi iSuperSport uyayidinga ngoba yilapho ezemidlalo zikhonjiswa khona nanokuthi ekugcineni uBaba, ngaphezu kokuthi usebenza eSuperSport, ungumlaleli naye onelungelo lokuphawula njengabanye.
Engingakusho kodwa wukuthi akekho umuntu omkhulu okwedlula umsakazo. Ngisho engagcina ngokuhamba kodwa umsakazo uyosala umile. Impela kuyashaqisa indlela lokhu esekwenzeka ngayo, sekuvele kwaba nodlame, indlela laba bantu ababulawa ngayo iyethusa futhi inyantisa igazi.
Kuthiwa abanye basebenzisa lolu dlame ukufeza izinjongo zabo, njengokuthi bentshontshe ezitolo zabokufika.
Ngithe ngisayidingida le ndaba wabe eseyingenile uSpijojo, ey ngoba angimazi ukuthi wathathwaphi. Uthi: “Ay man abahambe! labantu bafike la basibusa ezweni lakithi, basiqedela imisebenzi futhi beza nobugebengu, mina lo uSpijojo kayi 1, ngithi abahambe, basithathela ngisho izintombi zethu.”
UMgiks obezidlela u ‘chappies’ umbona ukuthi ujulile ngemicabango, ngize ngamphazamisa ngambuza ukuthi kwenze njani wacabanga kangaka, uthe: “Ngicabanga lo msangano okhulunywa nguSpijojo,ukhuluma kanje ngoba engakwazi ukushela, yazi ngendlela akhuluma ngayo ngathi wakhulela ehlathini kanye nezilwane. Mina nginombuzo owodwa nje weSpijojo, wawuhleleleni ungalivuli ibhizinisi ngesikhathi bengakabi khona obokufika kuleli? Shuthi wawulinde bona ukuthi bewavule bese uyaqala ukhulume, angithi inina laba enimandla ekukhulumeni nithi abahambe kodwa nibe nowo minenhle nihleli emakhaya nijika nelanga ningacabangi ngisho nokufesa. Kahle bo! Spijojo wazi kahle kamhlophe ukuthi ubungeke uqale ibhizini leli eliqalwe abokufika.”
USpijojo uvele wafuthelana ngaphakathi efisa nokumbamba ngezandla, ethi: “Lalela la wena Mgiks ungazenzi ungcwele ngcwele ngami, ngoba nakhu ngingasebenzi ubona ukuthi ngiyakuthanda ukuhlala ekhaya, angithi imisebenzi iyona engekho seyathathwa ilabantu, mawungena nje edolobheni lase
Thekwini kusukela ekuqaleni kwalo lize liyophetha kugcwele izitolo zalabantu, asisakwazi ngisho nokuphefumula ngenxa yabo. Benjalo bangenisa izidakamizwa ezehlukene ezingekho emthethweni, izingane zethu zingene ntshi kule zidakamizwa, bathatha izingane zethu bazidayisise ngomzimba kudliwe imali, emajalidini kugcwele bona ngoba kuthiwa bavuma ukuholelwa imali encane, izindawo zokucwala izinwele ziphethwe yibo labantu, abakuleli abasenandawo wokusebenza, kodwa phezu kwalokho uyabakhulumela.”
“Cha angibakhulumeli,” kuphendula uMgiks “Ikona nje ukuthi indlela lento eyenzeka ngayo ayilungile, ayinakho ukuthula futhi sekufe abantu abaningi, angisiboni isidingo sokubulala kuyo yonke lento.
E-Lindelani eThekwini, kudubuleke umfana oneminyaka eyi-14 ubudala ngesikhathi kuhlaselwa abokufika, kwelinye lama lokishi ase Thekwini bashaye babulala ngesihluku owesilisa ongowokufika. Abantu babulawe lani kangaka? Ngoba kuyafana bazohamba babuyele kwela kube kusale ke ongqensta abangakwazi ngisho nokuthunga isicathulo, labantu bashawela ukuthi bakhuthele futhi bayayi sebenzisa imiqondo yabo.
Loku kwezidakamizwa akusibo bonke abokufika abazidayisayo, bakhona nabakuleli abashushumbisa izidakamizwa, buka nje iwunga emalokishini idayiswa ngisho omama abadala, futhi akusibo abokufika abadonse izingane zethu ngenkani bazifake izidakamizwa, yizona ezithanda izinto, zisuka emakhaya zihambe ziyofuna lezi dakamizwa emadolobheni. Abokufika bavule izitolo eziphusile emalokishi. Uma nifuna ukuthi labantu babuyela kwelakubo, baxosheni ngokuthula hhayi ngempi! Ngoba la sengibona kungenelela nezingebengu ezifuna ukufeza izinjongo zazo njengoba behlasela benze sengathi balwisana nabokufika, kanti sebefuna ukuntshontsha lezi zimpahla ezidayiswayo. Uphi-ke umqondo kulento?”
USpijojo ugcine ngelokuthi. “Noma ungakhuluma uze ukhihlize amagwebu anginendaba, kodwa ngithi labantu mabahambe.”
Mfundi ngithe angiyilamule ingaze iye kude ngoba ibisithanda ukushuba. Uthini umbono wakho ngalolu daba labokufika? Sithumele i-sms enombolweni ethi: 073 154 4117 noma ngekheli le-email elithi: nosipho.mkhize@media24.com